Mauritshuis

O **Mauritshuis **(en galego: "Casa de Mauricio"), oficialmente **Gabinete Real de Pinturas Mauritshuis** (en neerlandés: *Koninklijk Kabinet van Schilderijen Mauritshuis*), é un museo da cidade da Haia, nos Países Baixos, famoso por albergar varias obras mestras de Rembrandt (como *A lección de anatomía*) e tres das escasísimas pinturas de Vermeer, entre elas dúas mundialmente coñecidas: *A rapaza da perla* e *Vista de Delft*.

É un dos museos holandeses máis coñecidos e concorridos; en 2016 tivo 414.239 visitantes e o ano anterior chegou ao medio millón.

## O edificio 
miniatura|esquerda|Fachada principal do **Mauritshuis**
O edificio atópase no grande estanque coñecido como Hofvijver, moi preto do Binnenhof, un complexo de edificios que acolle, entre outras institucións do Estado, a oficina do Primeiro Ministro e o Parlamento dos Países Baixos. Foi construído en 1640 para o conde Xoán Mauricio de Nassau (que lle dá o nome), daquela gobernador da efémera posesión holandesa en Pernambuco, Brasil.

Os arquitectos do edificio foron Jacob Van Campen e Pieter Post. Foi convertido en museo en 1822 para albergar o Gabinete Real de Pinturas.

miniatura|Fachada posterior do **Mauritshuis**, sobre a auga do Hofvijver
O Mauritshuis foi un museo de xestión estatal ata a súa privatización en 1995. A fundación creada nese momento fíxose cargo tanto do edificio como da colección, que se entregou nun préstamo a longo prazo. O edificio, no entanto, segue a ser propiedade do Estado, que llo aluga á fundación.

O edificio forma parte da rede de monumentos nacionais dos Países Baixos (*Rijksmonument*) desde 1967.

### Período de clausura (2012-2014) 
miniatura|120px|esquerda|Busto de Xoán Mauricio de Nassau
Entre 2012 e 2014, o museo pechou as súas portas para abordar un ambicioso proxecto de renovación e ampliación, cun custo aproximado de 31 millóns de euros. Durante o período de clausura, unha selección das súas obras exhibiuse noutro museo da cidade, aínda que varias das máis famosas itineraron por varios países co fin de captar fondos.

Os salóns do vello palacio foron renovados respectando a súa ambientación renacentista; empregáronse tecidos de seda francesa para tapizar as paredes. Tamén se restauraron unhas pinturas de Giovanni Antonio Pellegrini que formaban parte da decoración do salón principal. Pero a intervención máis substancial foi a incorporación ao museo dun edificio próximo, que permanecía sen uso; para o sumar ao conxunto museístico construíuse un corredor soterrado que o conecta co palacio orixinal. Este segundo edificio alberga salas de exposicións temporais, así como as oficinas e demais espazos de uso interno. O Mauritshuis xa renovado reabriu as súas portas o 27 de xuño de 2014.

Durante esta clausura temporal por obras de reforma, o museo prestoulle *A rapaza da perla* a Kobe, cidade xaponesa tristemente famosa polo terremoto que a arrasou en xaneiro de 1995. En 2013, ese cadro de Vermeer e outros de Rembrandt, Frans Hals,Carel Fabritius, etc., viaxaron nunha mostra temporal á colección Frick de Nova York, institución que en 2015 respondeu xenerosamente prestándolle ao Mauritshuis un grupo de 36 obras.

## A colección 
[miniatura|Aurtorretrato de [Rembrandt (1669)]]
A colección de pintura que alberga o museo céntrase especialmente na pintura do século XVII (o século de ouro da pintura holandesa), con obras de autores holandeses de sona, como: 
* Rembrandt van Rijn: *Andrómeda* (ca. 1629), *Lección de anatomía do Dr. Nicolaes Tulp* (1632); *Susana e os vellos* (1636); *Saúl e David* (1650); *Retrato de vello* (1667); *Autorretrato* (1669).
* Johannes Vermeer: *Diana e as súas compañeiras* (ca. 1655), *Vista de Delft* (ca. 1660), *A rapaza da perla* (ca. 1665).
* Jan Steen: *A nena doente* (ca. 1660-1665); *Moisés e a coroa do faraón* (ca. 1670); *Como canta o vello, o mozo* *toca a gaita* (ca. 1663-1665).
* Paulus Potter: *O boi* (1647).
* Frans Hals: *O neno que ri* (ca. 1627).
* Carel Fabritius: *O xílgaro* (1654).
* Cornelis van Haarlem: *A matanza dos inocentes* (1590).
* Hendrick Avercamp: *Escena sobre o xeo* (ca. 1610).
* Jacob van Ruisdael: *Vista do castelo de Bentheim* (ca. 1650)
* Gerard de Lairesse: *Aquiles descuberto entre as fillas de Licomedes *(ca. 1685)*.* 
Tamén hai obras de:
* Hans Holbein o Novo: *Retrato de Jane Seymour* (ca. 1540).
* Rogier van der Weyden: *A lamentación de Cristo* (1460-1464).
* Rubens: *Vella e neno con candeas *(ca. 1616).
* Jacob Jordaens: *A adoración dos pastores* (ca.1617).
* Andy Warhol: *Retrato da raíña Beatriz de Holanda* (1985).

## Galería de obras salientables 

Ficheiro:Jan Steen Peasants before an Inn.jpg|Jan Steen, *Labregos diante dunha pousada* (1653).
Ficheiro:Frans Hals - Lachende jongen.jpg|Frans Hals, *O neno que ri* (ca. 1627).
Ficheiro:Frans Hals - Portrait of Jacob Olycan - Mauritshuis 459.jpg|Frans Hals, *Retrato de Jacob Olycan* (1625).
Ficheiro:Rembrandt - The Anatomy Lesson of Dr Nicolaes Tulp.jpg|Rembrandt van Rijn, *Lección de anatomía do Dr. Nicolaes Tulp* (1632).
Ficheiro:Paulus Potter - De Stier.jpg|Paulus Potter, *O boi* (1647).
Ficheiro:Meisje met de parel.jpg|Johannes Vermeer, *A rapaza da perla* (ca. 1665).
Ficheiro:Vermeer-view-of-delft.jpg|Johannes Vermeer, *Vista de Delft* (ca. 1660).
Ficheiro:Jordaens Adoration of the Shepherds.jpg|Jacob Jordaens, *A adoración dos pastores* (ca.1617).
Ficheiro:Hendrick Avercamp 004.jpg|Hendrick Avercamp, *Escena sobre o xeo* (ca. 1610).
Ficheiro:Fabritius-vink.jpg|Carel Fabritius, *O xílgaro* (1654).
Ficheiro:Ambrosius Bosschaert (I) - Bouquet in an Arched Window - WGA02654.jpg|Ambrosius Bosschaert, *Testo con flores na fiestra* (ca. 1618-1620).
Ficheiro:Peter Paul Rubens - Night Scene - WGA20423.jpg|Rubens, *Vella e neno con candeas *(ca. 1616).
Ficheiro:Hans Holbein the Younger (workshop of) - Jane Seymour (Mauritshuis).jpg|Hans Holbein o Novo, *Retrato de Jane Seymour* (ca. 1540).
Ficheiro:Cornelis Cornelisz. van Haarlem - Massacre of the Innocents - WGA05254.jpg|Cornelis van Haarlem, *A matanza dos inocentes* (1590).

## Notas 
## Véxase tamén 
### Ligazóns externas 
* Sitio web oficial do Mauritshuis